Κανονισμός (ΕΚ) αριθ. 2772/2000 της Επιτροπής

της 18ης Δεκεμβρίου 2000

για τροποποίηση του κανονισμού (ΕΟΚ) αριθ. 1964/82 για τη θέσπιση των όρων χορήγησης ειδικών επιστροφών κατά την εξαγωγή για ορισμένα βόεια κρέατα άνευ οστών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 33 παράγραφος 12,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 1964/82 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 1470/2000(3), έχει θεσπίσει τους όρους χορήγησης των ειδικών επιστροφών κατά την εξαγωγή για ορισμένα βόεια κρέατα άνευ οστών που προέρχονται από άρρενα χονδρά βοοειδή.

(2) Από τους ισχύοντες κανόνες υπάρχει υποχρέωση να εξάγονται όλα τα κρέατα που προέρχονται από την αφαίρεση οστών του οπισθίου τεταρτημορίου, με εξαίρεση το φιλέτο. Ωστόσο, από τη γενική εξέλιξη της αγοράς, η δυνατότητα να μην εξάγεται το φιλέτο είναι δυνατόν να επεκταθεί και σε άλλα τεμάχια του οπισθίου τεταρτημορίου, για να επιτευχθούν καλύτερες τιμές στην Κοινότητα, χωρίς αυτό ωστόσο να επηρεάσει τον επιδιωκόμενο στόχο, που είναι να ανακουφισθεί η κοινοτική αγορά.

(3) Δεδομένου ότι το ποσό της ειδικής επιστροφής αντιστοιχεί στο μέσο επίπεδο της στήριξης για όλα τα τεμάχια που προέρχονται από οπίσθιο τεταρτημόριο, η απόφαση να μην εξαχθούν ορισμένα τεμάχια του οπισθίου τεταρτημορίου καταλήγει στην προσαρμογή του ύψους αυτής της επιστροφής το επίπεδο της προσαρμογής αυτής υπολογίζεται σε σχέση με την αξία των σχετικότερων τεμαχίων.

(4) Πρέπει να γίνουν ορισμένες διευκρινίσεις στο κείμενο, καθώς και ορισμένες τεχνικές ενημερώσεις, και κυρίως να αντικατασταθούν οι παραπομπές στον κανονισμό (ΕΟΚ) αριθ. 3665/87 της Επιτροπής, της 27ης Νοεμβρίου 1987, περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα(4), όπως τροποποιήθηκε τελευταία από τον κανονισμό (ΕΚ) αριθ. 604/98(5), και να αντικατασταθεί από τον κανονισμό (ΕΚ) αριθ. 800/1999(6) της Επιτροπής, όπως τροποποιήθηκε από τον κανονισμό (ΕΚ) αριθ. 1557/2000(7).

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1964/82 τροποποιείται ως εξής:

1. Στο άρθρο 2 παράγραφος 1, η τελευταία φράση διαγράφεται.

2. Το άρθρο 5 αντικαθίσταται από το ακόλουθο κείμενο:

"Άρθρο 5

1. Οι τελωνειακές διατυπώσεις σχετικά με την εξαγωγή από την Κοινότητα σε μία από τις παραδόσεις που αναφέρονται στο άρθρο 36 του κανονισμού (ΕΚ) αριθ. 800/1999 της Επιτροπής(8) ή με τη θέση υπό το καθεστώς που προβλέπεται στο άρθρο 5 του κανονισμού (ΕΟΚ) αριθ. 565/80 περατούνται στο κράτος μέλος από το οποίο γίνεται δεκτή η δήλωση που αναφέρεται στο άρθρο 2.

2. Η τελωνειακή αρχή αναγράφει στο χώρο 11 της 'βεβαιώσεως κρεάτων άνευ οστών' τον αριθμό και την ημερομηνία των δηλώσεων που αναφέρονται στο άρθρο 5 παράγραφος 4 του κανονισμού (ΕΚ) αριθ. 800/1999.

Σε περίπτωση προσφυγής στο καθεστώς του άρθρου 5 του κανονισμού (ΕΟΚ) αριθ. 565/80, η τελωνειακή αρχή αναφέρει τον αριθμό και την ημερομηνία των δηλώσεων πληρωμής που αναφέρονται στο άρθρο 26 παράγραφος 2 του κανονισμού (ΕΚ) αριθ. 800/1999.

Σε περίπτωση ανάγκης, οι ενδείξεις αυτές αναγράφονται στο πίσω μέρος της βεβαιώσεως και πιστοποιούνται από την τελωνειακή αρχή.

3. Μετά το πέρας των τελωνειακών διατυπώσεων σχετικά με τη συνολική ποσότητα του κρέατος που προέρχεται από την αφαίρεση των οστών που αναφέρεται στη 'βεβαίωση κρεάτων άνευ οστών', η βεβαίωση αυτή αποστέλλεται δια της διοικητικής οδού στον οργανισμό που είναι επιφορτισμένος με την πληρωμή των επιστροφών κατά την εξαγωγή."

3. Το άρθρο 6 αντικαθίσταται από το ακόλουθο κείμενο:

"Άρθρο 6

1. Η χορήγηση της ειδικής επιστροφής εξαρτάται, εκτός από περιπτώσεις ανωτέρας βίας, από την εξαγωγή της συνολικής ποσότητας του κρέατος που προέρχεται από την αφαίρεση των οστών υπό τον έλεγχο που αναφέρεται στο άρθρο 2 παράγραφος 3 και αναγράφεται στη βεβαίωση ή στις βεβαιώσεις που αναφέρονται στο άρθρο 4 παράγραφος 1.

2. Ωστόσο, στην περίπτωση αφαιρέσεως των οστών του οπισθίου τεταρτημορίου, επιτρέπεται στον επιχειρηματία, να μην εξάγει τη συνολική ποσότητα των τεμαχίων που προέρχονται από την αφαίρεση των οστών.

Εάν η ποσότητα που πρόκειται να εξαχθεί αντιστοιχεί τουλάχιστον στο 95 % της συνολικής ποσότητας κατά βάρος των τεμαχίων που προέρχονται από την αφαίρεση των οστών που πραγματοποιείται υπό τον έλεγχο που αναφέρεται στο άρθρο 2 παράγραφος 3, εφαρμόζεται η ειδική επιστροφή.

Εάν η ποσότητα που πρόκειται να εξαχθεί είναι μικρότερη από 95 % της συνολικής ποσότητας κατά βάρος των τεμαχίων που προέρχονται από την αφαίρεση των οστών, χωρίς ωστόσο να είναι μικρότερη από 85 % αυτής, μειώνεται η ειδική επιστροφή.

Το επίπεδο της προσαρμογής αυτής καθορίζεται στο πλαίσιο του καθορισμού ή της τροποποιήσεως του ποσού της σχετικής επιστροφής. Το ποσό της καθορίζεται κυρίως λαμβάνοντας υπόψη τις αξίες των διαφόρων τεμαχίων που είναι δυνατόν να παραμείνουν στην αγορά της Κοινότητας.

3. Τα οστά, οι χονδροί τένοντες, οι χόνδροι, τα τεμάχια λίπους και τα άλλα απορρίμματα που προέρχονται από την αφαίρεση των οστών μπορούν να διατεθούν στο εμπόριο εντός της Κοινότητας.

4. Ο επιχειρηματίας που επιθυμεί να κάνει χρήση μιας ή της άλλης των εναλλακτικών λύσεων που αναφέρονται στην παράγραφο 2 πρέπει να το αναγράψει στη δήλωσή του που αναφέρεται στο άρθρο 2 παράγραφος 1.

Επιπλέον, στη βεβαίωση ή στις βεβαιώσεις που αναφέρονται στο άρθρο 4 παράγραφος 1, πρέπει να περιλαμβάνονται:

- στη θέση 4, το συνολικό καθαρό βάρος των κρεάτων που λαμβάνονται μετά την αφαίρεση των οστών καθώς και, ενδεχομένως, η ένδειξη:

'- εφαρμογή του άρθρου 6 παράγραφος 2 του κανονισμού (ΕΟΚ) αριθ. 1964/82 - όρος 95 %,'

ή

'- εφαρμογή του άρθρου 6 παράγραφος 2 του κανονισμού (ΕΟΚ) αριθ. 1964/82 - όρος 85 %,'

- στη θέση 6, το καθαρό βάρος που πρόκειται να εξαχθεί.

Ανά εργασία αφαιρέσεως των οστών, τα κράτη μέλη μπορούν να περιορίσουν σε δύο τον αριθμό των τεμαχίων που ο επιχειρηματίας αποφασίζει να μην εξάγει.

5. Εάν η εξαχθείσα ποσότητα είναι μικρότερη από το βάρος που αναγράφεται στη θέση 6 της βεβαιώσεως ή των βεβαιώσεων που αναφέρονται στο άρθρο 4 παράγραφος 1, μειώνεται η ειδική επιστροφή. Το ποσοστό της μειώσεως αυτής ισούται:

- στην περίπτωση κατά την οποία η διαπιστωμένη διαφορά βάρους μεταξύ του εξαχθέντος βάρους και του βάρους που περιλαμβάνεται στη θέση 6 της ή των βεβαιώσεων που αναφέρονται στο άρθρο 4 παράγραφος 1 δεν υπερβαίνει το 10 %, με το πενταπλάσιο του ποσοστού της διαπιστωθείσας διαφοράς βάρους,

- στις άλλες περιπτώσεις, με το 80 % του ποσού της επιστροφής για τα προϊόντα που υπάγονται, κατά περίπτωση, στον κωδικό ΣΟ 020130009100 ή στον κωδικό ΣΟ 0201 30 00 91/20, που εφαρμόζεται κατά την ημερομηνία που αναφέρεται στη θέση 21 του πιστοποιητικού εξαγωγής με βάση το οποίο πραγματοποιήθηκαν οι διατυπώσεις του άρθρου 5 παράγραφος 1 ή του άρθρου 26 παράγραφος 1 του κανονισμού (ΕΚ) αριθ. 800/1999.

Η κύρωση που προβλέπεται στο άρθρο 51 παράγραφος 1 στοιχείο α) του κανονισμού (ΕΚ) αριθ. 800/1999 δεν εφαρμόζεται στις περιπτώσεις που περιλαμβάνονται στην παρούσα παράγραφο."

4. Προστίθεται το ακόλουθο άρθρο:

"Άρθρο 9

Για τις βεβαιώσεις που αναφέρονται στο άρθρο 4 παράγραφος 1, οι οποίες θεωρούνται από τις αρμόδιες αρχές κατά τη διάρκεια κάθε τριμήνου και αφορούν τα τεμάχια άνευ οστών του οπισθίου τεταρτημορίου, τα κράτη μέλη κοινοποιούν κατά τη διάρκεια του δευτέρου μηνός που έπεται κάθε τριμήνου:

- το συνολικό καθαρό βάρος των βεβαιώσεων που αφορούν την περίπτωση που αναφέρεται στο άρθρο 6 παράγραφος 1,

- το συνολικό καθαρό βάρος των βεβαιώσεων που αφορούν την περίπτωση που αναφέρεται στο άρθρο 6 παράγραφος 2, όρος 95 %,

- το συνολικό καθαρό βάρος των βεβαιώσεων που αφορούν την περίπτωση που αναφέρεται στο άρθρο 6 παράγραφος 2, όρος 85 %."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται για τις εργασίες για τις οποίες η δήλωση που αναφέρεται στο άρθρο 2 παράγραφος 1 υποβάλλεται από τις 15 Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 212 της 21.7.1982, σ. 48.

(3) ΕΕ L 165 της 6.7.2000, σ. 16.

(4) ΕΕ L 351 της 14.12.1987, σ. 1.

(5) ΕΕ L 80 της 18.3.1998, σ. 19.

(6) ΕΕ L 102 της 17.4.1999, σ. 11.

(7) ΕΕ L 179 της 18.7.2000, σ. 6.

(8) ΕΕ L 102 της 17.4.1999, σ. 11.